## Carmen Ortí visita els centres educatius de Massanassa i Catarroja afectats per la riuada

*** La consellera d’Educació agraïx als equips directius el seu esforç per a aconseguir “la continuïtat educativa i el retorn progressiu de la normalitat a les aules”**

La consellera d’Educació, Cultura i Universitats, Carmen Ortí, ha visitat els centres educatius de Massanassa i Catarroja afectats per la riuada del passat any.

Ortí ha visitat les aules prefabricades que acullen estudiants i professorat de l’Escola Infantil Ausiàs March i del CEIP Lluís Vives, situades en el Poliesportiu Municipal de Massanassa. Els dos centres van resultar greument danyats per la riuada i desenrotllen actualment tota la seua activitat lectiva en estes instal·lacions temporals.

Per a este enclavament, la Conselleria ja disposa del perfil definit i de l’informe de viabilitat tècnica de la parcel·la que permetrà unificar infantil i primària en un nou centre de tres línies.

Posteriorment, la responsable d’Educació de la Generalitat s’ha desplaçat fins a la localitat veïna de Catarroja. Allí ha fet un recorregut per les aules prefabricades de l’IES Berenguer Dalmau, un centre que també va quedar íntegrament afectat per la dana i l’activitat docent del qual s’està garantint íntegrament en mòduls provisionals mentres avança el procés de reposició.

Durant el transcurs de la seua visita, Carmen Ortí ha recordat que la riuada que va assolar la província de València el 29 d’octubre de 2024 va afectar en major o menor mesura 124 immobles educatius de la Comunitat Valenciana i va deixar prop de 48.000 alumnes sense poder acudir, d’un dia per a l’altre, als seus centres.

La consellera ha destacat l’esforç dels equips directius i del professorat dels centres afectats “per a garantir, en les circumstàncies més difícils, la continuïtat educativa i el retorn progressiu a la normalitat a les aules”.

Així mateix, Ortí ha fet al·lusió a “la solidaritat i a l’esforç conjunt entre administracions”, que ha fet possible “continuar avançant en este camí per a garantir un servici educatiu amb garanties”. També ha agraït el treball d’estos últims mesos a tota la comunitat educativa dels centres afectats, inclosos també l’IES Alameda i el Conservatori d’Utiel.

A les visites també han assistit el director general de Centres Docents, Jorge Cabo, i el director general d’Infraestructures Educativa, José María Larena.

Per la seua part, el director general d’Infraestructures ha visitat, a més, altres centres afectats de Paiporta, Alfafar, Alginet i Algemesí, afectats també per la dana.

Fecha: 22/12/2025